b'\n_START_ARTICLE_\n\xc5\xbdara\n_START_PARAGRAPH_\n\xc5\xbdara (tudi urna) je vaza (posoda), pogosto s pokrovom, ki ima lahko nekoliko zo\xc5\xbeen vrat nad zaobljenim telesom in podno\xc5\xbeje. Opisovanje posode kot \xc5\xbeara, v nasprotju z vazo ali drugimi izrazi, navadno odra\xc5\xbea njeno uporabo, ne pa katero koli posebno obliko ali izvor. Ta izraz se pogosto uporablja za pogrebne \xc5\xbeare, posode, ki se uporabljajo pri pokopu, bodisi za pepel ali za grobo blago. Uporablja pa se tudi v \xc5\xa1tevilnih drugih kontekstih; v gostinstvu kot velika posoda za serviranje \xc4\x8daja ali kave se pogosto imenujejo "\xc4\x8dajna \xc5\xbeara", tudi \xc4\x8de so kovinski cilindri \xc4\x8disto funkcionalne oblike. Velike izrezljane vaze se pogosto imenujejo \xc5\xbeare, naj bodo name\xc5\xa1\xc4\x8dene na prostem, v vrtovih ali kot arhitekturni okras na stavbah ali v notranjosti.\n_START_SECTION_\nPogrebne \xc5\xbeare\n_START_PARAGRAPH_\n\xc5\xa0tevilne civilizacije so uporabljale pogrebne \xc5\xbeare (imenovane tudi \xc5\xbeara za pepel ali grobna \xc5\xbeara). Ko je oseba umrla, so pre\xc5\xbeiveli truplo upepelili (kremirali) in zbrali pepel v \xc5\xbeari. Iz zgodnjega Jiahu obdobja na Kitajskem najdemo kerami\xc4\x8dne \xc5\xbeare, ki so nastale okoli leta 7000 pr. n. \xc5\xa1t.; najdenih je bilo skupaj 32 \xc5\xbear. Druge zgodnje najdbe pa so Laoguantai, Shaanxi. Na obmo\xc4\x8dju kulture Yangshao (5000-3000 pr. n. \xc5\xa1t.) je bilo odkritih okoli 700 pokopanih \xc5\xbear v ve\xc4\x8d kot 50 razli\xc4\x8dnih oblikah in vrstah. Pogrebne \xc5\xbeare so bile v glavnem namenjene otrokom, vendar ob\xc4\x8dasno tudi za odrasle._NEWLINE_Kultura \xc5\xbearnih grobi\xc5\xa1\xc4\x8d (1300 pr. n. \xc5\xa1t. - 750 pr. n. \xc5\xa1t.), kultura pozne bronaste dobe v srednji Evropi, je dobila ime zaradi velikih pokopali\xc5\xa1\xc4\x8d z grobovi z \xc5\xbearami. Odkritje bronastodobnega \xc5\xbearnega groba v Norfolku v Angliji je spodbudilo sira Thomasa Browneja, da opi\xc5\xa1e najdene predmete. \xc5\xa0tudijo je raz\xc5\xa1iril na pregled pokopnih in pogrebnih obi\xc4\x8dajev, starodavnih in sedanjih, in jo objavil kot Hydriotaphia or Urn Burial (1658)._NEWLINE_V anti\xc4\x8dni Gr\xc4\x8diji je bila kremacija obi\xc4\x8dajna in pepel obi\xc4\x8dajno shranjen v poslikani gr\xc5\xa1ki vazi. \xc5\xa0e posebej je bil temu namenjen lekit, oblika vaze, namenjena dr\xc5\xbeanju olja v pogrebnih obredih. Rimljani so postavili \xc5\xbearo v ni\xc5\xa1o v skupni grobnico, imenovano kolumbarij (columbarium \xe2\x80\x93 dobesedno golobnjak - zgradba ali zid, navadno pri krematoriju, z vdolbinami za shranjevanje \xc5\xbear). Notranjost je imela po navadi tudi ni\xc5\xa1e za hi\xc5\xa1ne ljubljen\xc4\x8dke. Kremacijske \xc5\xbeare so bile pogosto uporabljene v zgodnji anglosa\xc5\xa1ki Angliji in v \xc5\xa1tevilnih predkolumbovskih kulturah._NEWLINE_V nekaterih kasnej\xc5\xa1ih evropskih tradicijah so kraljevo srce in v\xc4\x8dasih tudi druge organe po smrti pospravili v eno ali ve\xc4\x8d \xc5\xbear, kar se je zgodilo na primer s kraljem Ottom Bavarskim leta 1916 in jih pokopali na drugem mestu od trupla, kar naj bi simboliziralo posebno naklonjenost za kraj, ki ga je zapustil._NEWLINE_V sodobni pogrebni industriji so na voljo kremacijske \xc5\xbeare razli\xc4\x8dnih kakovosti, raznovrstnosti in cene. Tudi biorazgradljive \xc5\xbeare se v\xc4\x8dasih uporabljajo za zakopavanje ljudi in \xc5\xbeivali. Izdelane so iz okolju prijaznih materialov, kot so recikliran ali ro\xc4\x8dno izdelan papir, sol, celuloza ali drugi naravni materiali, ki se lahko razgradijo v naravne elemente in v\xc4\x8dasih vklju\xc4\x8dujejo seme, namenjeno za rast v drevo na mestu pokopa._NEWLINE__NEWLINE_Poleg tradicionalnih pogrebov ali \xc5\xbear s pepelom je mogo\xc4\x8de ohraniti del pepela v naklju\xc4\x8dnih \xc5\xbearah ali nakitu (iz pepela je mogo\xc4\x8de izdelati tudi diamant), \xc4\x8deprav je to v nekaterih krajih prepovedano v skladu s pravom nekaterih dr\xc5\xbeav. Prepovedano je ohranjanje \xc4\x8dlove\xc5\xa1kih ostankov v zasebnem prebivali\xc5\xa1\xc4\x8du. Pogrebne \xc5\xbeare so narejene iz razli\xc4\x8dnih materialov kot so les, naravni kamen, keramika, steklo ali jeklo._NEWLINE_V zadnjih desetletjih je postalo priljubljeno raztresanje pepela. Posledi\xc4\x8dno so razvili \xc5\xbeare, namenjene temu obredu. Nekatere so biolo\xc5\xa1ko razgradljive in se lahko reciklirajo po uporabi.\n_START_SECTION_\nFiguralne \xc5\xbeare\n_START_PARAGRAPH_\nFiguralna \xc5\xbeara je slog vaze ali ve\xc4\x8dje posode, pri kateri je osnovna oblika \xc5\xbeara, bodisi klasi\xc4\x8dna amfora ali kot talilni lonec, okra\xc5\xa1ena s figurami. Te so lahko pritrjene na glavno telo, tvorijo ro\xc4\x8daje ali kot preprosta dekoracija, so pa lahko kot relief na samem telesu posode.\n_START_SECTION_\nDruge \xc5\xbeare\n_START_PARAGRAPH_\nAshes, je pokal v obliki \xc5\xbeare, nagrada za dveletno tekmovanje v kriketu med Anglijo in Avstralijo._NEWLINE_\xc5\xbdare so obi\xc4\x8dajna oblika arhitekturnih detajlov in vrtni okras. Znana okrasna \xc5\xbeara je Waterloo vaza. Je velika \xc5\xbeara, visoka 5 metrov in te\xc5\xbeka 20 ton, izdelana iz enega samega kosa marmorja iz Carrare. Od leta 1906 se uporablja kot vrtni okras v vrtu Buckinghamske pala\xc4\x8de v Londonu._NEWLINE_V matematiki je model \xc5\xbeare je v teoriji verjetnosti in statistiki miselni preskus v katerem iz posode (\xc5\xbeare), v kateri so kroglice (obi\xc4\x8dajno so razli\xc4\x8dno obarvane), v okviru poskusa vle\xc4\x8demo iz nje._NEWLINE_\xc4\x8cajna \xc5\xbeara je ogrevana kovinska posoda, ki se tradicionalno uporablja za kuhanje \xc4\x8daja ali vrele vode v velikih koli\xc4\x8dinah v tovarnah, menzah ali cerkvah. Navadno jih ni mogo\xc4\x8de najti v gospodinjstvih. Kot samovar ima majhno pipo blizu dna za to\xc4\x8denje \xc4\x8daja ali vro\xc4\x8de vode. Za razliko od elektri\xc4\x8dnega bojlerja se \xc4\x8daj lahko pripravi v sami posodi._NEWLINE_Del neoklasicisti\xc4\x8dnega pohi\xc5\xa1tva je bila velika lesena vaza podobna \xc5\xbeari, ki je bila navadno postavljena na podstavek na obeh straneh mize. To je bila zna\xc4\x8dilnost sloga bratov Adam iz \xc5\xa0kotske in tudi delo mizarja Hepplewhita. \xc5\xbdare so bile uporabljene tudi kot dekorativni elementi na kri\xc5\xbeanju nosilcev v pohi\xc5\xa1tvenih modelih iz 16. in 17. stoletja. \xc5\xbdara in vaza sta bili pogosto postavljeni na osrednji podstavek v "zlomljenem" ali "labodovem" vratu. "\xc5\xbdara za no\xc5\xbee" postavljena na podstavek je stala v jedilnici na posebnem pultu in je bila angle\xc5\xa1ka inovacija za velike jedilnice v poznih 1760-in letih. V naslednjem desetletju so od\xc5\xa1le iz mode v korist \xc5\xa1katel za no\xc5\xbee, ki so bile prav tako postavljene na stranskem pultu.'